

DN-Bornholm

Formand Anna Sofie Poulsen

Email: [annasofie.poulsen@gmail.com](mailto:annasofie.poulsen@gmail.com) Hasle, 6/9-16.

Teknik & Miljø

Skovløkken 4, Tejn

3770 Allinge

DN Bornholm vil hermed anmelde en grov overtrædelse af fredningsbestemmelserne for Svartingedalen. Det drejer sig om fældning af skoven på østsiden af dalen fra lidt N for Pilegård og ca. 800 m nordpå. Alt er ryddet helt ned til åen, bortset fra lidt spredte højstammede aske- og egetræer.

Skovningen er foretaget af større skovningsmaskiner og ikke ved plukhugst, idet alle gamle udgåede træer er fjernet – og flishugget. Desuden er der på vestsiden ryddet en vej til store maskiner ned til åen, ligesom der er ryddet omkring og over Ambrosens Stenværk.

Vi vedlægger fredningsbestemmelserne, hvor specielt §1 og 5 sidst i dokumentet er relevante. Desuden et par billeder fra området i dalen, hvor fældningen er sket.

Det er vores opfattelse, at der stadig foregår fældning. Vi vil hermed opfordre kommunen som tilsynsmyndighed til at få stoppet fældningen omgående.

Der er gjort en stor indsats for at få fredet netop skoven i området, og i fredningsdeklarationens §5 står, at:

***Skoven skal have et vedvarende skovdække, altovervejende med hjemmehørende træer og buske. Foryngelsen af skoven skal ske ved selvforyngelse, og skovdrift skal ske ved plukhugst. Gamle udgåede træer og stubbe må ikke fjernes.***

I 2013 modtog ejerne af matr. 77n 127.400 kr. i fredningserstatning i forbindelse med fredningen af Svartingedalen.

DN mener, at der er tale om en meget grov overtrædelse af fredningsbestemmelserne, helt imod fredningens hensigt. Til gengæld må der være høstet en væsentlig indtægt i form af tømmer/flis. Vi vil derfor også opfordre kommunen til at anmelde den skete overtrædelse til politiet med krav om en anselig bøde samt beslaglæggelse af indtægterne ved den ulovlige fældning.

Med venlig hilsen

Anna Sofie Poulsen

Jens Christensen



Området hvor der er foretaget fældning.